
AIŠKINAMASIS MEMORANDUMAS

2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo
 28 punkte numatyta galimybė mobilizuoti Europos prisitaikymo prie globalizacijos padarinių fondo (toliau – EGF) lėšas, taikant lankstumo mechanizmą, neviršijant viršutinės metinės 500 mln. EUR ribos ir viršijant atitinkamų finansinės programos išlaidų kategorijų ribas.

EGF finansinės paramos taisyklės nustatytos 2006 m. gruodžio 20 d. Europos Parlamento ir Tarybos reglamente (EB) Nr. 1927/2006, įsteigiančiame Europos prisitaikymo prie globalizacijos padarinių fondą
.

2010 m. birželio 9 d. Airija pateikė paraišką „EGF/2010/021 IE/Construction 71“ dėl finansinės paramos iš EGF, nes iš 230 įmonių, vykdančių NACE 2 red. 71 skyriaus (Architektūrinė ir inžinerijos veikla; techninis tikrinimas ir analizė)
 veiklą Airijos pasienio, vidurio ir vakarų (IE01), taip pat pietų ir rytų (EI02) NUTS II regionuose, buvo atleista darbuotojų. Šie du gretimi regionai sudaro visą Airijos valstybę.

Ši paraiška – viena iš trijų paraiškų, ir visos jos susijusios su Airijos statybos sektoriumi. Kitomis dviem paraiškomis siekiama paramos darbuotojams, atleistiems iš įmonių, vykdančių NACE 2 red. 43 (Specializuota statybos veikla ) ir 41 (Pastatų statyba) skyrių veiklą.

Nuodugniai išnagrinėjusi šią paraišką Komisija, laikydamasi Reglamento (EB) Nr. 1927/2006 10 straipsnio, padarė išvadą, kad šiame reglamente nustatytos sąlygos finansinei paramai suteikti yra įvykdytos.

PARAIŠKOS SANTRAUKA IR ANALIZĖ

	Pagrindiniai duomenys
	

	EGF nuorodos Nr.
	EGF/2010/21

	Valstybė narė
	Airija

	2 straipsnio
	b punktas

	Susijusios įmonės
	230

	NUTS II regionai
	Pasienio, vidurio ir vakarų regionas (IE01)

Pietų ir rytų regionas (IE02) 

	NACE 2 red. skyrius
	71 (Architektūrinė ir inžinerijos veikla; techninis tikrinimas ir analizė)

	Ataskaitinis laikotarpis
	2009 07 01–2010 03 31

	Prie individualių poreikių pritaikytų paslaugų teikimo pradžia
	2009 07 01

	Paraiškos data
	2010 06 09

	Atleistų darbuotojų skaičius ataskaitiniu laikotarpiu
	842

	Atleistų darbuotojų, kuriems numatyta parama, skaičius
	554

	Prie individualių poreikių pritaikytoms paslaugoms skirtos lėšos, EUR
	1 995 427,57

	EGF paramai įgyvendinti skirtos lėšos
, EUR
	139 679,75

	EGF paramai įgyvendinti skirtos lėšos, proc.
	6,5

	Visa suma, EUR
	2 135 107,32

	EGF parama, EUR (65 proc.)
	1 387 819


1. Paraiška Komisijai pateikta 2010 m. birželio 9 d., o papildoma informacija teikta iki 2011 m. birželio 17 d.

2. Paraiška atitinka Reglamento (EB) Nr. 1927/2006 2 straipsnio b punkte nustatytas EGF paramos skyrimo sąlygas ir buvo pateikta per šio reglamento 5 straipsnyje nustatytą 10 savaičių laikotarpį.

Darbuotojų atleidimo sąsaja su esminiais pasaulio prekybos sistemos struktūriniais pokyčiais dėl globalizacijos ar pasaulinės finansų ir ekonomikos krizės

3. Siekdama įrodyti darbuotojų atleidimo ir pasaulinės finansų ir ekonomikos krizės sąsają, Airija teigia, kad pasaulinė finansų ir ekonomikos krizė prasidėjo 2007 m. viduryje Junginėse Valstijose kilus antrarūšių būsto paskolų krizei ir greitai paveikė finansų rinkas. Pasaulio ekonomikai patiriant pokariniu laikotarpiu didžiausią nuosmukį, Airija, būdama maža ir į eksportą orientuota šalis, pajautė kreditų krizę, paveikusią jos pagrindinius prekybos partnerius. Kreditų krizė skaudžiai smogė Airijos bankams, vėliau ji paveikė šalies būsto paskolų ir statybų sektorius.

4. Užimtumas anksčiau sparčiai augusiame statybos sektoriuje smarkiai sumažėjo. Anksčiau Airijos statybos sektorius klestėjo, būsto investicijos 2006 m. sudarė net 11 proc. BVP palyginti su ilgalaikių ES būsto investicijų ir vidutinio BVP santykiu, kuris buvo maždaug 6 proc. BVP. Prasidėjus krizei, dirbančiųjų Airijos statybos sektoriuje nuo 12,25 proc. 2007 m. ketvirtąjį ketvirtį sumažėjo iki 9,2 proc. 2009 m. pirmąjį ketvirtį, o 2010 m. trečiąjį ketvirtį jų buvo 6,25 proc. Daug šio sektoriaus darbuotojų atleista juos samdžiusias įmones uždarius dėl likvidavimo, turto perėjimo, veiklos nutraukimo, nemokumo, pasibaigusių sutarčių ir bankroto.

5. Po dešimtmetį buvusio aukšto užimtumo lygio (nedarbas sudarė 4–6 proc.) nedarbas statybos sektoriuje nuo 2007 m. antrojo ketvirčio iki 2009 m. antrojo ketvirčio išaugo daugiau kaip šešis kartus. 2009 m. viduryje darbo neturėjo vienas iš trijų statybos sektoriaus darbuotojų. Tai prilygsta bendram visos šalies nedarbo lygiui, kuris tuo metu buvo 12,4 proc. Kalbant apie statybos pasektorius, 2009 m. ketvirtąjį ketvirtį didžiausias absoliutus nedarbas buvo pastatų statybos (NACE 2 red. 41 skyrius) ir specializuotos statybos (NACE 2 red. 43 skyrius) veiklos pasektoriuose. 2009 m. antrąjį ketvirtį nedarbo lygis šiuose pasektoriuose buvo beveik 40 proc. Nedarbas NACE 2 red. 71 skyriaus sektoriuose sparčiai didėjo – nuo maždaug 3 500 2009 m. pirmąjį ketvirtį iki 5 600 2009 m. trečiojo ketvirčio pabaigoje, o 2010 m. trečiojo ketvirčio pabaigoje jis ir toliau buvo didelis, t. y. 4 900.

Duomenys apie atleistų darbuotojų skaičių ir 2 straipsnio b punkto kriterijų laikymasis

6. Šią paraišką Airija pateikė laikydamasi Reglamento (EB) Nr. 1927/2006 2 straipsnio b punkte nustatytų intervencijos kriterijų, pagal kuriuos per devynių mėnesių laikotarpį iš valstybės narės įmonių, vykdančių to paties NACE 2 red. skyriaus veiklą viename regione arba dviejuose gretimuose regionuose pagal NUTS II lygmenį, turi būti atleista ne mažiau kaip 500 darbuotojų.

7. Paraiškoje nurodoma, kad per ataskaitinį devynių mėnesių laikotarpį nuo 2009 m. liepos 1 d. iki 2010 m. kovo 31 d. iš 230 įmonių, vykdančių NACE 2 red. 71 skyriaus (Architektūrinė ir inžinerijos veikla; techninis tikrinimas ir analizė)
 veiklą Airijos pasienio, vidurio ir vakarų (IE01), taip pat pietų ir rytų (IE02) NUTS II regionuose atleisti 842 darbuotojai. Visų šių atleistų darbuotojų skaičius apskaičiuotas pagal Reglamento (EB) Nr. 1927/2006 2 straipsnio antros pastraipos pirmą įtrauką. 

Paaiškinimas apie nenumatytą šio darbuotojų atleidimo pobūdį

8. Airijos valdžios institucijos teigia, kad pasaulinės finansų ir ekonomikos krizės nenumatė nei vyriausybės, nei finansų įstaigos, nei pasaulinio masto apžvalgininkai, taigi Airijos mažosios ir vidutinės statybų sektoriaus įmonės negalėjo numatyti jų verslą paveiksiančios krizės masto.

Darbuotojus atleidusios įmonės ir darbuotojai, kuriems numatyta parama

9. Paraiškoje nurodoma, kad dviejuose gretimuose regionuose, kurie abu sudaro visą Arijos valstybę, iš 230 įmonių atleisti 842 darbuotojai. Beveik 80 proc. įmonių yra pietų ir rytų (IE02), likusios – pasienio, vidurio ir vakarų (IE01) regionuose. Iš 842 atleistų darbuotojų 554 darbuotojams numatytos toliau nurodytos priemonės.

	Regionas
	Įmonių skaičius
	Atleistų darbuotojų skaičius

	Pasienio, vidurio ir vakarų regionas (IE01)
	42
	85

	Pietų ir rytų regionas (IE02)
	188
	757

	Iš viso
	230
	842


Visas į Airijos paraišką „EGF/2010/021 IE/Construction 71“ įtrauktų įmonių sąrašas pateiktas Komisijos tarnybų darbiniame dokumente, pridedamame prie šio pasiūlymo.

10. Remtinų darbuotojų pasiskirstymas:

	Kategorija
	Skaičius
	Procentinė dalis

	Vyrai
	384
	69,31

	Moterys
	170
	30,69

	ES piliečiai
	554
	100,00

	Ne ES piliečiai
	0
	0,00

	15–24 m. asmenys
	5
	0,90

	25–54 m. asmenys
	509
	91,88

	55–64 m. asmenys
	33
	5,96

	Vyresni nei 64 m. asmenys
	7
	1,26


11. Tarp šios grupės darbuotojų nėra darbuotojų, turinčių ilgalaikių sveikatos problemų arba negalią.

12. Darbuotojų pasiskirstymas pagal profesines kategorijas:

	Kategorija
	Skaičius
	Procentinė dalis

	Įstatymų leidėjai, vyresnieji pareigūnai ir vadovai 
	53
	9,57

	Specialistai
	318
	57,40

	Technikai ir jaunesnieji specialistai
	60
	10,83

	Administracijos tarnautojai
	30
	5,42

	Paslaugų sektoriaus ir parduotuvių bei turgaviečių darbuotojai
	1
	0,18

	Kvalifikuoti žemės ūkio ir žuvininkystės darbuotojai
	0
	0,00

	Kvalifikuoti darbininkai ir amatininkai
	37
	6,68

	Įrenginių ir mašinų operatoriai ir surinkėjai
	5
	0,90

	Nekvalifikuoti darbininkai
	20
	3,61

	Nėra duomenų
	30
	5,42


13. Darbuotojų, kuriems iš visų atleistų darbuotojų reikės paramos, skaičius gali keistis atsižvelgiant į derybų su pavieniais atleistais darbuotojais rezultatus.

14. Pagal Reglamento (EB) Nr. 1927/2006 7 straipsnį Airija patvirtino, kad įvairiais EGF paramos įgyvendinimo etapais, ypač suteikiant teisę gauti EGF paramą, taikė ir toliau taikys moterų ir vyrų lygybės bei nediskriminavimo principus.

Susijusios teritorijos ir jos valdžios institucijų ir suinteresuotųjų šalių aprašymas

15. Paraiška apima visą Airijos valstybę, NUTS II lygmeniu padalytą į du gretimus regionus. Maždaug 80 proc. darbdavių, atleidusių darbuotojus, buvo įsikūrę pietų ir rytų regione, šiame regione yra du didžiausiu miestai – Dublinas ir Korkas. Nors iš to galėtų atrodyti, kad poveikis kitam NUTS II regionui (pasienio, vidurio ir vakarų) mažesnis, greičiausiai, kad dėl trumpų kelionių į darbą ir nedidelių atstumų, darbuotojų pasirengimo važiuoti į atokiau esantį darbą ir didesnio statybos projektų skaičiaus miestų centruose daug pasienio, vidurio ir vakarų regione gyvenančių darbuotojų persikelia į pietų ir rytų regioną arba kasdien važinėja dirbti į tame regione įsikūrusias įmones.

16. Airijos ekonomika buvo viena labiausiai globalizuotų ir dinamiškiausių pasaulyje, jos išorės prekybos ir investiciniai ryšiai iki maždaug 2008 m. buvo itin stiprūs. Tačiau 2008 m. paskutinįjį ketvirtį ir 2009 m. pirmąjį ketvirtį ekonomikos augimo tempas labai sulėtėjo ir tas procesas tebesitęsia. Airija labai nukentėjo nuo pasaulinės finansų ir ekonomikos krizės, 2008 m. jos BVP sumažėjo 3 proc. Visa Airijos darbo jėga patiria struktūrinius pokyčius, pirmiausia dėl to, kad žlugo statybos ir bankininkystės sektoriai. 

17. Tačiau 2009 m. užimtumas padidėjo IRT sektoriuje, nedidelis padidėjimas taip pat užfiksuotas transporto, maisto ir sveikatos priežiūros sektoriuose. Be to, dėl atsinaujinančiosios energijos sektoriaus liberalizavimo ir augimo padidėjo užimtumas energetikos (dujų ir elektros) sektoriuje. 

18. Nors apskritai darbo jėgos pasiūla viršija paklausą, yra kelios sritys, kuriose trūksta nedidelio skaičiaus kvalifikuotų darbuotojų, tačiau tai dažniausiai specialistai (pvz., inžinieriai elektrikai, turintys darbo su aukštos įtampos energijos perdavimo sistemomis patirties, aukštesnės grandies vadovai, kaip antai IRT projektų vadovai, specialių sričių specialistai (pvz., užsienio kalbas gerai mokantys nuotolinės prekybos specialistai), specialistai turintys kelių sričių įgūdžių (pvz., IRT specialistai, turintys verslo plėtojimo įgūdžių).

19. Atsakomybė už nacionalinės užimtumo ir mokymo politikos rengimą ir nacionalinį finansavimą tenka Švietimo ir įgūdžių departamentui. Veiksmų lygmeniu atsakomybė tenka nacionalinei Mokymo ir užimtumo tarnybai (Foras Áiseanna Saothair (FÁS). FÁS tinklą sudaro 66 biurai ir 20 mokymo centrų. Tarnyba įgyvendina mokymo ir užimtumo programas, įskaitant praktiką, teikia įdarbinimo paslaugas ir darbo ieškantiems asmenims, ir darbdaviams, taip pat konsultacines paslaugas pramonės įmonėms, remia bendruomenėse įsteigtas įmones.

Be to, Švietimo ir įgūdžių departamentas atsakingas už politikos rengimą ir Airijos viešosios tolesnio bei aukštojo mokslo sistemos finansavimą. Veiksmų požiūriu atsakomybė už tolesnį išsilavinimą (žemesniuoju lygmeniu) tenka profesinio mokymo centrams, teikiantiems suaugusiųjų mokymo paslaugas. Valstybės finansuojamą aukštojo mokslo sistemą sudaro 7 universitetai ir 13 technologijos institutų. Šiuos universitetus ir institutus finansuoja departamentui pavaldi Aukštojo mokslo tarnyba (angl. Higher Education Authority (HEA). Technologijos institutai, rengdami specialistus, glaudžiai bendradarbiauja su FÁS.

20. 35 miestų ir grafysčių verslo paramos agentūros (angl. City and County Enterprise Boards (CEB), pavaldžios Įmonių, prekybos ir inovacijų departamentui, teikia paramą labai mažoms vietos įmonėms, turinčioms 10 ar mažiau darbuotojų.

21. Socialinės apsaugos departamentas kuria socialinės apsaugos strategiją ir administruoja bei valdo įstatymais numatytų ir įstatymais nenumatytų sistemų ir paslaugų teikimą. Departamentas taip pat teikia darbo paieškų paslaugas ir paramą užimtumo srityje, įskaitant paramą įmonėms arba nuosavo verslo steigimui.

22. Galiausiai, yra kelios privačios aukštojo mokslo įstaigos, galinčios užtikrinti išsilavinimo galimybes anksčiau statybos sektoriuje dirbusiems asmenims, ir tai finansuojama iš FÁS per atitinkamas dotacijų sistemas.

23. Be daugelio kitų suinteresuotųjų šalių dar yra profesinės sąjungos, sektorių subjektai, vietos politiniai atstovai, vietos ir regionų plėtros institucijos, vietos partneriai ir vietos verslo paramos agentūros. 

Tikėtinas darbuotojų atleidimo poveikis vietos, regiono ar šalies užimtumui

24. 2008 m. Airijoje staigiai sumenkus statybos veiklai, užimtumas šioje srityje ir toliau mažėjo 2009 ir 2010 m. EBPO darbo jėgos statistiniai duomenys rodo, kad Airijoje užimtumas statybos sektoriuje nuo 2009 m. trečiojo ketvirčio iki 2010 m. pirmojo ketvirčio sumažėjo 19 proc., ir toks užimtumo tame sektoriuje sumažėjimas buvo didžiausias iš visų EBPO šalių
.

25. Bendras užimtumas statybos sektoriuje (vertinant visų NACE 2 red. skyrių sektorius), kaip viso šalies užimtumo dalis, sumažėjo nuo 12,8 proc. 2007 m. antrojo ketvirčio pabaigoje iki 6,9 proc. 2010 m. pirmojo ketvirčio pabaigoje. Nedarbas NACE 2 red. 71 skyriaus sektoriuose didėjo nuo maždaug 3 500 2009 m. pirmąjį ketvirtį iki 5 600 2009 m. trečiojo ketvirčio pabaigoje, o 2010 m. trečiojo ketvirčio pabaigoje jis išliko didelis, t. y. 4 900.

26. Pastaraisiais metais statybos sektorius sukūrė daugiau kaip 8 proc. BVP, ir tai gerokai daugiau negu EBPO šalių vidurkis, sudarantis 4–6 proc. Akivaizdu, kad sumažėjusi statybos paslaugų paklausa ir dėl to prasidėjęs atleidimas iš darbo turėjo neigiamą poveikį – sumažėjo tiesioginės darbo užmokesčio pajamos, valstybės iždo įplaukos iš pajamų ir pelno mokesčių, padidėjo socialinės paramos išlaidos naujai darbo netekusiems asmenims, sumenko prekių ir paslaugų, kurias pramonei teikia tiekėjai, įskaitant ir savarankiškai dirbančius rangovus, paklausa, sumažėjo investicijos į naujas mašinas ir įrenginius ir (arba) mažiau nuomojamasi mašinų ir įrenginių. Dar daugiau, netekta antrinių su vartojimu susijusių buvusių statybos sektoriaus darbuotojų išlaidų ir tai plačiau paveiks visos ekonomikos sektorius.

Suderintas finansuotinų prie individualių poreikių pritaikytų paslaugų paketas ir numatomos jo sąnaudos, įskaitant jo ir struktūrinių fondų finansuojamų veiksmų tarpusavio papildomumą

27. Airija atleistiems darbuotojams siūlo pritaikytų priemonių paketą, kurį sudaro penkios priemonės: profesinis orientavimas, mokymo programos ir susijusios išmokos mokymo metu, profesinio arba antrosios pakopos mokymo ir rengimo programos ir priedai prie pajamų, parama įmonėms arba savarankiškai dirbantiems asmenims, trečiosios pakopos išsilavinimas ir priedai prie pajamų:

· Profesinis orientavimas. Asmeninis daugumos atleistų darbuotojų profesinis orientavimas ir konsultavimas, po kurių bus susitarta dėl įvairių tolesnių veiksmų, kurie padėtų grįžti į darbo rinką. Šie tolesni veiksmai apima ne tik mokymą, bet ir paramą per grupinį profesinį orientavimą, darbo paieškų klubus ir įvairias mokymo galimybes.

· Mokymo programos ir susijusios išmokos mokymo metu. FÁS kursai apima labai daug įvairių temų, įskaitant energijos taupymą, ekologiškas ir tausiai naudojamos energijos technologijas ir statinius, taip pat aplinkos valdymą. Įgyvendinama strategija, kuria siekiama didinti darbo netekusių statybos sektoriaus darbuotojų įgūdžius ir kvalifikaciją, kad jie galėtų gauti darbą platesnėje srityje. Asmenys, lankantys visos dienos FÁS kursus, vietoj socialinės paramos išmokų gali gauti mokymo išmokas. Taip pat prireikus bus remiami privačiai rengiami rengimo ar mokymo kursai, jei tokie kursai nebus siūlomi nacionalinės mokymo agentūros arba per tokią agentūrą. Prireikus mokymo veikla apims ir specialias stažuotes, įdarbinimą ir į bendruomenę orientuotas mokymo programas.
· Profesinio ir (arba) antrosios pakopos mokymo ir rengimo programos ir priedai prie pajamų. Vis labiau pripažįstama, kad norint ateityje išlikti darbo rinkoje labai svarbu kelti kvalifikaciją. Taigi, darbo netekę statybos sektoriaus darbuotojai, vos prieš kelerius metus galbūt net negalvoję grįžti mokytis ar lankyti rengimo kursų, vis labiau suvokia, kad turi kelti savo kvalifikaciją, kad turėtų daugiau galimybių išlikti darbo rinkoje. Nustatyta, kad atleisti statybos sektoriaus darbuotojai – kai kurių jų techninė kvalifikacija aukšta – realiai suvokia savo padėtį ir yra atviri galimybei pradėti kitą karjerą ne statybos sektoriuje. Kartu jie suvokia savo išsilavinimo ir mokymo spragas ir noriai priima rekomendacijas, kaip galima būtų tas spragas pašalinti. Šiomis aplinkybėmis siūlomos kelios galimybės ir įtraukiami profesinio mokymo centrai, kursai po mokyklos baigimo, profesinio mokymo galimybių sistemos, intensyvus pagrindinis suaugusiųjų mokymas, iniciatyva „Grįžtame mokytis“ (angl. Back to Education) . Baigus kursus pagal daugelį šių programų turėtų būti suteikiami šalyje ir tarptautiniu mastu pripažįstami kursų baigimo pažymėjimai.
· Parama įmonėms ir (arba) savarankiškai dirbantiems asmenims. Paramos įmonėms subjektai, pavyzdžiui, miestų ir grafysčių verslo paramos agentūros (CEB), reklamuos įvairią paramą, kurią gali gauti iš darbo atleisti darbuotojai, norintys pradėti nuosavą verslą. Bus, pavyzdžiui, rengiami informaciniai seminarai, mugės ir reklaminės kelionės, taip pat vykdoma kita reklaminė veikla. Tais atvejais, kai verslo pasiūlymai atitiks tinkamumo kriterijus, pagalba bus teikiama skiriant dotacijas. Tokia pagalba pirmiausia apima įsisteigimo ir užimtumo dotacijas, kurias CEB turėtų mokėti savarankiškai pradedantiems dirbti asmenims arba mažoms besikuriančioms įmonėms. Šios dotacijos turėtų būti naudojamos įsisteigimo ir darbuotojų pasamdymo išlaidoms padengti. Paramos gavėjai paprastai yra savarankiškai dirbantys prekybininkai arba labai mažos įmonės, kurių pagrindinė veikla yra gamyba ar tarptautiniu mastu parduodamos paslaugos. Socialinės apsaugos departamentas tvarko kelias sistemas, kurių paskirtis – prie pajamų teikti priedus socialinės paramos gavėjams, kad jie galėtų pradėti savarankiškai dirbti. Tai gali būti išmokos įmonėms, steigiamoms siekiant grįžti į darbo rinką (angl. Back to Work Enterprise Allowance) ir trumpalaikės išmokos įmonėms (angl. Short Term Enterprise Allowance), kuriomis darbo neturintis asmuo gali pasinaudoti nuosavam verslui steigti, jei tam pritaria Tarpininkavimo ieškant darbo departamentas arba vietos integruotos plėtros bendrovė. Nenustatoma jokių apribojimų dėl nuosavo verslo pobūdžio, tačiau darbo paieškų tarpininkas verslą turi būti laikyti perspektyviu ir tvariu.
· Trečiosios pakopos išsilavinimo programos ir priedai prie pajamų. Aukštojo mokslo sektoriuje yra tūkstančiai modulių ir programų, kuriomis galėtų pasinaudoti iš darbo atleisti statybų sektoriaus darbuotojai, atsižvelgiant į jų išsilavinimą ir kvalifikaciją. Kai kurios programos apima ekologiškų technologijų sritį, ir ši sritis gali būti ypač aktuali statybų sektoriuje dirbusiems žmonėms. Pirmiausia bus siekiama įvertinti norinčiųjų siekti aukštojo mokslo įgūdžius ir tinkamumą tam tikram kursui, taip pat bus svarstoma, ar nebūtų geriau jiems dalyvauti parengiamuosiuose kursuose arba pasinaudoti alternatyviomis galimybėmis kitose paramos srityse. Aukštojo mokslo sektorius gali vykdyti pereinamojo laikotarpio programas, trumpalaikes ir vidutinės trukmės visos arba pusės dienos kursų programas. Visi trečiosios pakopos koledžai sudaro sąlygas stoti į pirmą arba į tolesnį kursą, atsižvelgiant į asmens jau turimus įgūdžius ir darbo patirtį. Kadangi mokymo būdai gana lankstūs, studentai gali rinktis trumpesnės trukmės modulius arba studijas, po kurių suteikiami žemesnio laipsnio pažymėjimai, o vėliau jie gali siekti ir pagrindinio diplomo. Turintiems amatininkų pažymėjimus yra galimybių stotį į tolesnį, ne pirmą, kelių Technologijos instituto konkretaus laipsnio lygmens programų kursą. Tačiau kadangi EGF paramos įgyvendinimo laikotarpis yra ribotos trukmės, paprastai nėra galimybių remti visas studijas iki diplomo gavimo. Kad atleistiems statybų sektoriaus darbuotojams būtų lengviau atvykti į trečiosios pakopos studijų vietą ir mokytis, gali būti mokami įvairūs priedai prie pajamų.
28. Pagal Reglamento (EB) Nr. 1927/2006 3 straipsnį prie paraiškoje nurodytų EGF paramai įgyvendinti skirtų lėšų priskiriama parengiamoji, valdymo ir kontrolės veikla, taip pat informavimas ir viešinimas. Kadangi šiuo atveju aprėpiama visa Airijos valstybė, Airijos valdžios institucijos didžiausią dalį išlaidų skyrė valdymui ir priežiūrai, taip pat kontrolei, įskaitant auditus. Kalbant apie informavimą ir viešinimą, apie visas su EGF pagalba susijusias priemones bus pranešama nacionaliniu, regioniniu ir vietos lygmenimis, siekiant užtikrinti, kad EGF būtų siejamas su tokia parama. Tai bus reklaminė medžiaga, logotipai, firminiai blankai, plakatai, brošiūros, skelbimai žiniasklaidoje ir pan. Vyriausybė, pirmiausia per Švietimo ir įgūdžių departamentą, taip pat visas susijusias valstybines agentūras ir švietimo įstaigas toliau kiekviena tinkama proga pavyzdžiui, spaudos konferencijose, atsakydama į parlamento narių klausimus, per debatus, žiniasklaidos renginius ir pan., pabrėš, kad paramą skyrė Bendrija.

29. Airijos valdžios institucijų nurodytos prie individualių poreikių pritaikytos paslaugos – tai aktyvios darbo rinkos priemonės, priskiriamos prie tinkamų finansuoti veiksmų, apibrėžtų Reglamento (EB) Nr. 1927/2006 3 straipsnyje. Airijos valdžios institucijų skaičiavimu, bendros šių paslaugų sąnaudos sudaro 1 995 427,57 EUR, o EGF paramai įgyvendinti skirtos lėšos – 139 679,75 EUR (6,5 proc. proc. visos sumos). Bendra iš EGF prašomos paramos suma yra 1 387 819 EUR (65 proc. visų išlaidų).

	Veiksmai
	Numatytas remtinų darbuotojų skaičius
	Numatytos išlaidos vienam remtinam darbuotojui
(EUR)
	Bendros išlaidos (bendras EGF ir nacionalinis finansavimas) (EUR)

	Prie individualių poreikių pritaikytos paslaugos (Reglamento (EB) Nr. 1927/2006 3 straipsnio pirma pastraipa)

	Profesinis orientavimas
	453
	122,08
	55 302,24

	Mokymo programos
	159
	1 017,43
	161 771,37

	Mokymo išmokos
	53
	5 192,98
	275 227,94

	Profesinio ir (arba) antrosios pakopos mokymo ir rengimo programos
	130
	2 920,00
	379 600,00

	Profesinio ir (arba) antrosios pakopos mokymo ir rengimo parama
	15
	10 946,03
	164 190,45

	Parama įmonėms ir (arba) savarankiškai dirbantiems asmenims
	135
	1 625,59
	219 454,65

	Trečiosios pakopos mokymo programos
	35
	13 737,14
	480 799,90

	Trečiosios pakopos mokymo parama
	18
	14 393,39
	259 081,02

	Prie individualių poreikių pritaikytos paslaugos – tarpinė suma
	
	1 995 427,57

	EGF paramai įgyvendinti skirtos lėšos (Reglamento (EB) Nr. 1927/2006 3 straipsnio trečia pastraipa)

	Parengiamoji veikla
	
	12 696,89

	Valdymas
	
	73 010,60

	Informavimas ir viešinimas
	
	25 393,78

	Kontrolės veikla
	
	28 578,48

	EGF paramai įgyvendinti skirtos lėšos – tarpinė suma
	
	139 679,75

	Bendros numatytos išlaidos
	
	2 135 107,32

	EGF parama (65 proc. visų išlaidų)
	
	1 387 819


30. Airija patvirtina, kad aprašytomis priemonėmis papildomi iš struktūrinių fondų finansuojami veiksmai. Airijos valdžios institucijos įgyvendindamos nacionalinį strateginių krypčių planą sudarė ES lėšų koordinavimo stebėsenos komitetą. Komitetui pirmininkauja Finansų departamentas. Komitete aptariami visi svarbūs klausimai, įskaitant lėšų skyrimą veiklos programoms, taip pat įgyvendinimo klausimai, kurių gali kilti, ir visi naujų programų planai, siekiant užtikrinti, kad fondų lėšos nebūtų dubliuojamos. Be to, įgyvendinant ESF ir ERPF paramą, sudaryta grupė, kuriai pirmininkauja ir kurios veiklą koordinuoja Finansų departamentas. Grupė sprendžia visus klausimus, susijusius su struktūrinių fondų įgyvendinimu 2007–2013 m. laikotarpiu. 2010 m. į šį procesą įtrauktas ir EGF.

Data (-os), kada nukentėjusiems darbuotojams pradėta arba planuojama pradėti teikti prie individualių poreikių pritaikytas paslaugas

31. Individualiems poreikiams pritaikytas paslaugas, skirtas nukentėjusiems darbuotojams ir įtrauktas į suderintą priemonių paketą, kurį siūloma bendrai finansuoti iš EGF, Airija pradėjo teikti 2009 m. liepos 1 d. Todėl ši data laikoma laikotarpio, kuriuo iš EGF gali būti skiriama parama, pradžia.

Konsultacijų su socialiniais partneriais tvarka

32. Gavusi Įmonių, prekybos ir inovacijų departamento pranešimą apie gresiantį kolektyvinį atleidimą FÁS susisiekia su bendrovės vadovybe ir aptaria galimas paslaugas bet potencialius darbuotojų poreikius. Konsultuotasi ir su profesinėmis sąjungomis.

33. Airijos valdžios institucijos patvirtino, kad laikomasi nacionaliniuose ir ES teisės aktuose nustatytų su kolektyviniu atleidimu susijusių reikalavimų.

Informacija apie veiksmus, kurie yra privalomi pagal nacionalinius teisės aktus arba kolektyvines sutartis

34. Atsižvelgdamos į Reglamento (EB) Nr. 1927/2006 6 straipsnyje nustatytus kriterijus, Airijos valdžios institucijos savo paraiškoje:

· patvirtino, kad EGF finansine parama nepakeičiamos priemonės, kurias įmonės privalo taikyti pagal nacionalinės teisės aktus arba kolektyvines sutartis;

· įrodė, kad veiksmais parama teikiama atskiriems darbuotojams ir nenaudojama įmonėms arba sektoriams restruktūrizuoti;
· patvirtino, kad nurodytiems tinkamiems finansuoti veiksmams neteikiama pagalba pagal kitas ES finansines priemones.
Valdymo ir kontrolės sistemos 
35. Airija pranešė Komisijai, kad finansinę paramą valdys ir prižiūrės tos pačios institucijos, kurios valdo ir prižiūri Europos socialinio fondo (ESF) Airijai teikiamą paramą.

Finansavimas

36. Remiantis Airijos paraiška, siūloma EGF parama suderintam prie individualių poreikių pritaikytų paslaugų paketui yra 1 387 819 EUR, o tai sudaro 65 proc. visų išlaidų. Komisijos siūlomas asignavimas iš fondo pagrįstas Airijos pateikta informacija.

37. Atsižvelgdama į didžiausią galimą EGF finansinės paramos sumą pagal Reglamento (EB) Nr. 1927/2006 10 straipsnio 1 dalį, taip pat į asignavimų perskirstymo mastą, Komisija siūlo visai minėtai sumai, skirtinai pagal finansinės programos 1a išlaidų kategoriją, mobilizuoti EGF lėšas.

38. Skyrus siūlomą finansinės paramos sumą, EGF liks daugiau nei 25 proc. numatytos didžiausios metinės sumos, kurią galima skirti asignavimams per paskutinius keturis metų mėnesius, kaip reikalaujama pagal Reglamento (EB) Nr. 1927/2006 12 straipsnio 6 dalį.

39. Teikdama šį pasiūlymą mobilizuoti EGF lėšas, Komisija pradeda supaprastintą trišalę procedūrą pagal 2006 m. gegužės 17 d. Tarpinstitucinio susitarimo 28 punktą, kad poreikį panaudoti EGF lėšas ir reikalingą sumą suderintų su abiem biudžeto valdymo institucijomis. Komisija ragina tą biudžeto valdymo instituciją, kuri pirmoji tinkamu politiniu lygmeniu susitars dėl lėšų mobilizavimo pasiūlymo projekto, pranešti kitai biudžeto valdymo institucijai ir Komisijai apie savo ketinimus. Jeigu viena iš dviejų biudžeto valdymo institucijų nepritars, bus rengiamas oficialus trišalis susitikimas.

40. Komisija atskirai pateikia lėšų perkėlimo prašymą, siekdama į 2011 m. biudžetą įtraukti specialiuosius įsipareigojimų ir mokėjimų asignavimus, kaip nurodyta 2006 m. gegužės 17 d. Tarpinstitucinio susitarimo 28 punkte.

Mokėjimų asignavimų šaltinis 
41. Abiem biudžeto valdymo institucijoms priėmus iki šios dienos pateiktus pasiūlymus dėl EGF lėšų mobilizavimo, mokėjimų asignavimų suma, iš pradžių nurodyta biudžeto eilutėje 04.0501, bus visa panaudota. 

42. Kadangi 2011 m. mokėjimų asignavimų yra biudžeto eilutėje 04.0201 „Europos socialinio fondo (ESF) užbaigimas – 1 tikslas (2000–2006 m.)“, 1 387 819 EUR sumą, kurios reikia pagal šią paraišką, galima perkelti.

Pasiūlymas
EUROPOS PARLAMENTO IR TARYBOS SPRENDIMAS
dėl Europos prisitaikymo prie globalizacijos padarinių fondo lėšų mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 28 punktą (Airijos paraiška „EGF/2010/021 IE/Construction 71“)
EUROPOS PARLAMENTAS IR EUROPOS SĄJUNGOS TARYBA,

atsižvelgdami į Sutartį dėl Europos Sąjungos veikimo,

atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo
, ypač į jo 28 punktą,

atsižvelgdami į 2006 m. gruodžio 20 d. Europos Parlamento ir Tarybos reglamentą (EB) Nr. 1927/2006, įsteigiantį Europos prisitaikymo prie globalizacijos padarinių fondą
, ypač į jo 12 straipsnio 3 dalį,

atsižvelgdami į Europos Komisijos pasiūlymą
,

kadangi:

(1)
Europos prisitaikymo prie globalizacijos padarinių fondas (toliau – EGF) įsteigtas teikti papildomą paramą darbuotojams, atleistiems iš darbo dėl su globalizacija susijusių esminių pasaulio prekybos sistemos struktūrinių pokyčių, ir padėti jiems vėl integruotis į darbo rinką;

(2)
EGF taikymo sritis buvo išplėsta – nuo 2009 m. gegužės 1 d. galima teikti paramos darbuotojams, atleistiems iš darbo dėl tiesioginio pasaulinės finansų ir ekonomikos krizės poveikio, paraiškas;

(3)
2006 m. gegužės 17 d. Tarpinstituciniame susitarime numatyta galimybė mobilizuoti EGF lėšas, neviršijant viršutinės metinės 500 mln. EUR ribos;

(4)
2010 m. birželio 9 d. Airija pateikė paraišką mobilizuoti EGF lėšas dėl darbuotojų atleidimo iš 230 įmonių, vykdančių NACE 2 red. 71 skyriaus (Architektūrinė ir inžinerijos veikla; techninis tikrinimas ir analizė) veiklą Airijos pasienio, vidurio ir vakarų (IE01), taip pat pietų ir rytų (IE02) NUTS II regionuose, ir iki 2011 m. birželio 17 d. ją papildė išsamesne informacija. Ši paraiška atitinka finansinei paramai taikomus reikalavimus, kaip nustatyta Reglamento (EB) Nr. 1927/2006 10 straipsnyje. Todėl Komisija siūlo mobilizuoti 1 387 819 EUR sumą;

(5)
todėl EGF lėšos turėtų būti mobilizuotos finansinei paramai pagal Airijos pateiktą paraišką suteikti,

PRIĖMĖ ŠĮ SPRENDIMĄ:

1 straipsnis

2011 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo (EGF) lėšos mobilizuojamos siekiant skirti 1 387 819 EUR įsipareigojimų ir mokėjimų asignavimų sumą.

2 straipsnis

Šis sprendimas skelbiamas Europos Sąjungos oficialiajame leidinyje.

Priimta [Briuselyje / Strasbūre]

Europos Parlamento vardu
Tarybos vardu

Pirmininkas
Pirmininkas
�	OL C 139, 2006 6 14, p. 1.


�	OL L 406, 2006 12 30, p. 1.


�	2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (OL L 393, 2006 12 30, p. 1).


�	Laikantis Reglamento (EB) Nr. 1927/2006 3 straipsnio trečios pastraipos nuostatų.


�	2006 m. gruodžio 20 d. Europos Parlamento ir Tarybos reglamentas (EB) Nr. 1893/2006, nustatantis statistinį ekonominės veiklos rūšių klasifikatorių NACE 2 red. ir iš dalies keičiantis Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių (OL L 393, 2006 12 30, p. 1).


�	EBPO darbo jėgos statistiniai duomenys (MEI), 2010 m. 1-asis ketvirtis.


�	OL C 139, 2006 6 14, p. 1.


�	OL L 406, 2006 12 30, p. 1.


�	OL C […], […], p. […].








